Henry Fielding

Henry Fielding (født 22. april 1707, død 8. oktober 1754) var en engelsk romanforfatter og dramatiker. Han er særlig kjent for romanen Tom Jones.

 Biografi 
Fielding ble født inn i en aristokratisk familie i Sharpham ved Glastonbury i Somerset. Etter endt skolegang ved Eton College flytta han til London og påbegynte sin litterære karriere. Etter avbrutte jusstudier i Leiden i Nederland begynte han å skrive for teateret – stykker som til dels var sterkt kritiske til Robert Walpoles sittende regjering. Fieldings stykker regnes for å være medvirkende til at parlamentet i 1737 vedtok en lov som innførte sensur av teatrene. Etter at sensurloven hadde gjort politisk satire praktisk talt umulig, vendte Fielding seg igjen til jusen, og endte som advokat. 

Fielding slutta likevel ikke å skrive politisk satire; blant annet hadde han en viss suksess med lesedramaet Tragedy of Tragedies. Utover på 1740-tallet fortsatte han å lufte sine liberale synspunkter i pressen, og da gjerne under pseudonymet Captain Hercules Vinegar.

Fieldings karriere som romanforfatter begynte nærmest ved et tilfelle. I irritasjon over den suksessen Richardsons hadde med sin moralistiske og melodramatiske roman Pamela utga han anonymt i 1741 Shamela, en parodi i Jonathan Swifts og John Gays ånd.

Året etter fulgte han opp med romanen Joseph Andrews, angivelig om Pamelas bror. Selv om denne også har parodiske elementer, regnes den som Fieldings debut som seriøs romanforfatter. Det er imidlertid gode grunner for å regne The History of the Life of the Late the Great fra 1743 som hans første roman, i og med at mye av denne var skrevet før Shamela og Joseph Andrews. Den er en satire over Robert Walpole der han trekker paralleller mellom statsministeren og den berykta landevegsrøveren Jonathan Wild. Mr Jonathan Wild inngår som tredje bind i romanserien Miscellanies.

Fieldings mest kjente verk er romanen The History of Tom Jones, a Foundling fra 1749, en pikaresk som skildrer hvordan hittebarnet Tom Jones arbeider seg fram til rikdom.  

Til tross for sin satiriske virksomhet oppnådde Fielding i 1748 å bli utnevnt til stillingen som Londons borgermester. Han er av ettertida vurdert som en av århundrets beste borgermestre i London, og gjorde mye for å innføre juridiske reformer, kombinert med styrking av ordensmakten og mildere soningsforhold. Blant annet talte og skrev han mot offentlig henging som avstraffelsesmetode.

I 1752 starta Fielding enmannstidsskriftet The Covent Garden Journal. Her annonserte han at det ikke ville komme flere romaner fra hans hånd. Tidsskriftet kom ut to ganger ukentlig, og gikk inn seinere på året; det gir likevel interessante innblikk i Fieldings syn på litteratur, moral og sosiale spørsmål. Hans skarpe vidd merkes til fulle også i tidsskriftartiklene, som brakte han inn i feider med noen av tidas litterater, bl.a. Tobias Smollett. 

Fieldings virke som forfatter og offentlig tjenestemann ble avbrutt av sviktende helse. I 1754 reiste han til Portugal på kuropphold, men døde i Lisboa kort etter ankomsten. Han er gravlagt ved den engelske kirka i Lisboa.

 Bibliografi (utvalg) 
 Skuespill 
 Love in Several Masques, 1728
 Rape upon Rape, 1730. 
 The Temple Beau, 1730
 The Author's Farce, 1730
 The Tragedy of Tragedies; or, The Life and Death of Tom Thumb, 1731
 Grub-Street Opera, 1731
 The Modern Husband, 1732
 Pasquin, 1736
 The Historical Register for the Year 1736, 1737

 Romaner 
 An Apology for the Life of Mrs. Shamela Andrews, 1741
 The History of the Adventures of Joseph Andrews and of his Friend, Mr. Abraham Abrams, 1742; norsk oversettelse 1999: Joseph Andrews ISBN 8203202950
 The Life and Death of Jonathan Wild, the Great, 1743; norsk oversettelse 1932: Jonathan Wild den store
 Miscellanies – samleverk, 1743,
 The History of Tom Jones, a Foundling – roman, 1749
 Amelia – roman, 1751

 Sakprosa  
 The Female Husband or the Surprising History of Mrs Mary alias Mr George Hamilton, who was convicted of having married a young woman of Wells and lived with her as her husband, taken from her own mouth since her confinement, fiksjonalisert pamflett, 1746 
 A Journey from This World to the Next, 1749
 Enquiry into the causes of the late increase of robbers etc., 1751
 Examples of the Interposition of Providence, in the Detection and Punishment of Murder, 1752 
 A proposal for making an effectual provision for the poor, 1753
 Journal of a Voyage to Lisbon – reiseskildring, 1755
 Tom Thumb N.D.

 Periodika 
 The Covent Garden Journal, 1752

 Referanser 

 Eksterne lenker 




  Verker i Project Gutenberg
  Verker som e-bok 
  Famous Quotes by Henry Fielding

Kategori:Engelske forfattere
Kategori:Borgermestere i London
Kategori:Engelske jurister
Kategori:Personer fra distriktet Mendip